16.

napominje da je Komisija u pogledu sedam uvjeta koje je Parlament utvrdio u svojoj Rezoluciji od 21. listopada 2021. procijenila da je Agencija ostvarila „značajan napredan tijekom posljednjih 1,5 godina”, no da je „potrebno poduzeti još više”; za svaki od sedam uvjeta smatra sljedeće: (a) razočaran je zbog toga što Agencija još uvijek ne može ispuniti zahtjev iz Uredbe (EU) 2019/1896 kojim je predviđeno zapošljavanje najmanje 40 promatrača za temeljna prava do prosinca 2020.; sa žaljenjem primjećuje da je do danas dužnost preuzelo samo ukupno 20 promatrača za temeljna prava, od čega 5 na razini AD i 15 na razini AST, zbog čega se kasni s ispunjavanjem prvog uvjeta kako je utvrđeno u razrješnici za 2019.; napominje da su naknadni koraci postupka zapošljavanja pod kontrolom službenika za temeljna prava te se provode neovisno o uredu izvršnog direktora; napominje da je službenik za temeljna prava krajem veljače 2022. dovršio postupak zapošljavanja druge skupine 20 promatrača za temeljna prava u funkcijskoj skupini AD koji, međutim, do današnjeg datuma nisu preuzeli dužnost; sa žaljenjem napominje da je 8 od tih 20 dodatnih promatrača za temeljna prava već bilo zaposleno u funkcijskoj skupini AST te da je stoga potrebno pokrenuti dodatni poziv na podnošenje prijava; pozdravlja suradnju između Agencije i Agencije Europske unije za temeljna prava u tom postupku zapošljavanja; (b) napominje da su zaposlena sva tri zamjenika izvršnog direktora i da su se priključila Agenciji; (c) napominje da je izvršni direktor 25. veljače 2022. potpisao standardni operativni postupak o mehanizmu za povlačenje financiranja ili suspenziju, prekid ili nepokretanje aktivnosti Agencije; napominje da je člankom 46. Uredbe (EU) 2019/1896 utvrđeno da je izvršni direktor Agencije dužan suspendirati, prekinuti ili ne pokrenuti aktivnosti ako postoji rizik od kršenja temeljnih prava; napominje da Agencija nije ocijenila svoje aktivnosti u Grčkoj, iako izvješća institucija država članica, Vijeća Europe i Ujedinjenih naroda pokazuju da je Agencija provodila operacije u dijelovima u kojima su se istovremeno odvijala kršenja temeljnih prava; naglašava da je ispunjenje uvjeta navedenog u točki (g) ovog stavka (o suspenziji operacija u Mađarskoj) važan dio pravilne provedbe članka 46. Uredbe (EU) 2019/1896 kako je utvrđeno u tom uvjetu; (d) napominje da je izvršni direktor u travnju 2021. potpisao revidirani standardni operativni postupak o mehanizmu izvješća o ozbiljnim incidentima kojim se definira uloga službenika za temeljna prava u tom postupku; napominje da su izvršni direktor i službenik za temeljna prava predstavili izvješće o praktičnoj provedbi tog postupka i zaključili da postoji potreba za daljnjom revizijom postupka; nadalje naglašava da mehanizam izvješća o ozbiljnim incidentima, iako ne dovodi do automatskog pokretanja istrage, predstavlja temelj za naknadne radnje i omogućuje službeniku za temeljna prava da ima vodeću ulogu; prima na znanje da Agencija još nije odredila rokove za odgovor država članica na mehanizam izvješća o ozbiljnim incidentima; (e) Agencija je donijela posebna pravila kako bi zajamčila neovisnost službenika za temeljna prava te je zaposlila i prihvatila novog službenika za temeljna prava i zamjenika službenika za temeljna prava; prima na znanje da je Agencija izradila strategiju i akcijski plan za temeljna prava, da je donijela specijalizirani program za osposobljavanje o temeljnim pravima za promatrače za temeljna prava te da je revidirala svoj mehanizam za podnošenje pritužbi; (f) primjećuje da je Agencija dovršila provedbu projekta upravljanja kompetencijama i donijela politiku upravljanja znanjem i nužnosti pristupa podacima s dodanom vrijednošću u koju se trenutačno integriraju nova poboljšanja, dok su provedba programa restrukturiranja sektora za informiranost o stanju i njegovo praćenje i procjena kapaciteta ljudskih resursa još u tijeku; primjećuje da je Agencija odgodila rok za potpunu provedbu preporuke br. 5 do 30. lipnja 2022., što prelazi vremenski okvir za provedbu utvrđen u tematskom izvješću Revizorskog suda u kontekstu formalne analize kojom se utvrđuju potrebe Agencije u pogledu osoblja, osobito u područjima analize rizika i procjene ranjivosti; (g) primjećuje da Agencija i dalje djeluje u Mađarskoj, iako je Sud Europske unije („Sud”) u predmetu koji je pokrenula Komisija zaključio da su aktivnosti Mađarske nespojive s Direktivom 2008/115/EZ (4) i Poveljom Europske unije o temeljnim pravima; primjećuje da Agencija pruža operativnu pomoć u tim postupcima vraćanja; primjećuje da su uvedene dodatne zaštitne mjere i da se svi zahtjevi Mađarske za potporu procjenjuju na pojedinačnoj osnovi; primjećuje da je FSWG pozvao Agenciju da suspendira svoje aktivnosti pružanja potpore u Mađarskoj; ističe da su u presudi Suda izvršnom direktoru pružene jasne smjernice da provede članak 46. Uredbe (EU) 2019/1896 i suspendira aktivnosti u Mađarskoj; zaključuje da je Agencija samo djelomično ispunila uvjete utvrđene u Rezoluciji Parlamenta od 21. listopada 2021.; poziva Agenciju da tijelu nadležnom za davanje razrješnice predstavi detaljan plan rješavanja otvorenih pitanja te jasan i detaljan vremenski okvir tih radnji; nadalje apelira na Agenciju da brzo poduzme sve potrebne mjere predložene u okviru OLAF-ove istrage, u skladu s važećim zakonodavstvom, te da bez odgode obavijesti tijelo nadležno za davanje razrješnice o opsegu i vremenskom rasporedu tih postupaka; ističe da odgovor Agencije predstavlja ključan element koji se ocjenjuje u okviru postupka davanja razrješnice za financijsku godinu 2020.;